b'\n_START_ARTICLE_\nRingk\xc3\xb8bing Fjord\n_START_PARAGRAPH_\nRingk\xc3\xb8bing Fjord er en lavvandet fjord, en brakvandsfjord, i Vestjylland, som sk\xc3\xa6rmes af fra Vesterhavet af den lange tange Holmsland Klit. Med et areal p\xc3\xa5 n\xc3\xa6sten 300 km\xc2\xb2 er det den st\xc3\xb8rste af de vestjyske fjorde. Kun ved Hvide Sande Kanal midt p\xc3\xa5 tangen findes en sluse, hvor der er adgang til havet mod vest. Fjorden er ca. 30 km lang og 2-5 m dyb. I det sydvestlige hj\xc3\xb8rne ligger fuglereservatet Tipperne og i det nord\xc3\xb8stlige fjordbyen Ringk\xc3\xb8bing. Ringk\xc3\xb8bing Fjord har tidligere v\xc3\xa6ret ramt af iltsvind, men i dag findes der b\xc3\xa5de planteliv og en fiskebestand i vandet._NEWLINE_Ringk\xc3\xb8bing Fjord har oprindeligt v\xc3\xa6ret en havbugt, hvor der efterh\xc3\xa5nden er vokset to sandtanger ud med en bred gennemstr\xc3\xb8mning, der har flyttet sig flere gange gennem tiden.  I midten af 1600-tallet l\xc3\xa5 den omkring S\xc3\xb8nder Havrvig og nord for Tipperhalv\xc3\xb8en, men rykkede sydp\xc3\xa5 efterh\xc3\xa5nden som tangen fik tilf\xc3\xb8rt sand nordfra. I slutningen af 1700-tallet l\xc3\xa5 den omkring Nymindegab og 1845 n\xc3\xa5ede den s\xc3\xa5 langt mod syd som udfor Hovstrup i det dav\xc3\xa6rende L\xc3\xb8nne Sogn. Vandet er flere gange brudt igennem klitterne, og gamle udl\xc3\xb8b sandede til, hvilket vanskeliggjorde forholdene for fiskerne i omr\xc3\xa5det. Derfor gravede man i 1891 en kanal syd for Nymindegab, som i 1910 blev erstattet af \xc3\xa9n i Hvide Sande. Dette f\xc3\xb8rte ved en stormflod i 1911 til, at der dannedes en \xc3\xa5bning p\xc3\xa5 230 meter, og der opstod store oversv\xc3\xb8mmelser  i fjordegnene. Dette medvirkede til en gen\xc3\xa5bning i 1915 af passagen i den sydlige ende af fjorden og en lukning af passagen ved Hvide Sande, der f\xc3\xb8rst blev \xc3\xa5bnet igen med etableringen af sluseanl\xc3\xa6gget i 1931 .\n_START_SECTION_\nRamsaromr\xc3\xa5de nummer 2\n_START_PARAGRAPH_\nDet meste af Ringk\xc3\xb8bing Fjord er udpeget til Danmarks andet Ramsaromr\xc3\xa5de, et internationalt beskyttet v\xc3\xa5domr\xc3\xa5de (naturreservat). Tipperne og V\xc3\xa6rneengene er kernen i dette fugleskyttelsesom\xc3\xa5de. _NEWLINE_Den nordvestlige del af fjorden (nord for linjen Ringk\xc3\xb8bing-Hvide Sande) er dog udenfor det beskyttede omr\xc3\xa5de. Til geng\xc3\xa6ld str\xc3\xa6kker det beskyttede omr\xc3\xa5de sig med syd i retning af Fils\xc3\xb8, der er Ramsaromr\xc3\xa5de nummer 1.'